Tiedotuspäällikkö Max Arhippainen arvioi, että keskustelu kasvisruoasta on jo laantunut puolustusvoimien sisällä.

Pizzalaatikoita tursuava varuskunnan roskapönttö puhuttaa somessa. MINNA JALOVAARA JA KUVAKAAPPAUS REDDITISTÄ

– Onko tässä ihmiset vain nirsoja, vai onko intin kasvisruoka paskaa?

Näin ihmettelee yksi kommentoijista internetin Reddit-palveluun ladatun kuvan alla. Torstaina palveluun lisätty ja siellä suosituimpien suomalaissisältöjen joukkoon noussut kuva esittää ”yksikön pahviroskista varuskunnassa kasvisruokapäivällisen jälkeen”.

Tämä kuva leviää Redditissä. KUVAKAAPPAUS REDDITISTÄ

Kuvan roskapönttö on niin täynnä tyhjiä pizzalaatikoita, että osa on lennellyt jäteastian ulkopuolellekin.

Tarkempaa paikkaa ei ole kuvan yhteydessä mainittu, mutta kommenteissa arvioidaan katoksen löytyvän mahdollisesti joko Niinisalon varuskunnasta Kankaanpäässä tai Jääkäriprikaatista Rovaniemellä.

– Tämä näky toistui koko vuoden ajan ollessani palveluksessa käytännössä joka viikko, kasvisruokapäivänä. Mitä ikinä sillä säästetäänkin, luonnosta rahaan, ei voi olla sen arvoista, että vähintään 200 pitsatilausta kilahtaa pitserioiden kassaan ja varusmiesten vyötärö levenee, kuvan lisännyt käyttäjä kirjoittaa sen alla.

Kritiikkiä ja kehuja

Armeijan ravintoasiat ovat olleet tapetilla Suomessa jo pidempään. Muutamat Reddit-kommentoijat ovat arvioineet puolustusvoimien kasvisruokaa kriittiseen sävyyn.

– Intin kasvisruoka varmasti ei pärjää millään mittapuulla edes kämäisimmän kebappilan kasvispizzalle. Oma kokemukseni 10 vuoden takaa, ja meillä näytti myös roskis samalta ainakin Haminassa ihan vaan metsäreissun jälkeen, eräs kirjoittaa.

Toisaalta armeijan kasvisruoka sekä kasvisruoan tarjoaminen laajemminkin keräävät Redditissä myös kehuja.

– Oman kokemuksen mukaan suurtalouksien vegevaihtoehdot on nykyään varsin siedettäviä, yksi kommentoijista toteaa.

– Minusta aikuisten ihmisten pitäisi pystyä syömään kerran viikossa kasvisruokaa, laukoo toinen.

– Tarjottu ruoka syödään mukisematta! Mikä on kun ei maittava ruoka kelpaa, pitsaa ja hampurilaisia pitäis vaan olla!

Ei puhuta enää

Puolustusvoimien tiedotuspäällikkö Max Arhippainen kertoo, ettei kasvisruoka hänen arvionsa mukaan enää juurikaan puhuta puolustusvoimissa.

– Ei oikeastaan. Ihmiset ovat tottuneet siihen, Arhippainen toteaa.

– Varmasti on yksittäisiä henkilöitä, jotka siitä puhuvat, mutta ei se mikään kovin laaja puheenaihe enää ole.

Arhippaisen mukaan armeijan kasvisruokailuun ei ole myöskään kaavailtu muutoksia. Puolustusvoimien varuskuntaravintoloita pyörittää Suomessa Leijona Catering Oy.

Kasvisruoka-aterioita on tarjottu varuskuntaravintoloissa säännöllisesti vuodesta 2016 lähtien, ja syksyllä 2018 puolustusvoimat ilmoitti lisäävänsä niiden määrää kahdella viikossa.

Puolustusvoimien tekemän selvityksen mukaan varuskuntaravintoloiden kasvisruoan proteiinimäärä jopa ylittää ravitsemussuositukset.